《题贵溪程原宗人濯缨亭》
明代·程敏政

洗耳常思古逸民，小亭閒傍绿杨津。能收楚泽歌中趣，不惹长安陌上尘。

触目鸢鱼千古在，忘机鸥鹭一时驯。何年解绶遥相访，同试渊明漉酒巾。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。